《诏除虚额钱计庭遣简州通判王和叟再至谓考实》
宋代·晁公溯

天王念远民，哀此西南隅。
主者按其籍，取之尽锱铢。
扫地皆赤按，名独存版图。
竭泽傥未已，来年恐无鱼。
归诏甚宽大，宿负当蠲除。
主者惨不乐，何以充挽输。
刺史讵可信，殆将有为无。
遣官视故府，姑往考簿书。
簿书亦难凭，缘绝或欺予。
不如持明诏，却还桑大夫。
跋涉君徒劳，两驾泥轼车。
所幸得一欢，莫辞留斯须。
今晨属挑菜，啗我园中蔬。
蔬食君莫笑，郡县诚空虚。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。